Il-Kunsill: IFAKKAR fid-determinazzjoni tiegħu li jiġġieled kontra l-frodi fiskali, l-evażjoni tat-taxxa u l-ippjanar aggressiv tat-taxxa f'livell tal-UE u globali; IFAKKAR fl-adozzjoni mill-Kunsill u r-rappreżentanti tal-Gvernijiet tal-Istati Membri, imlaqqgħin fi ħdan il-Kunsill, f'Diċembru 1997 ta' riżoluzzjoni dwar il-Kodiċi ta' kondotta dwar it-tassazzjoni tal-intrapriżi (minn issa 'l quddiem "il-Kodiċi"); IFAKKAR fl-istabbiliment sussegwenti f'Marzu 1998 ta' Grupp ta' Kodiċi ta' Kondotta (minn hawn 'il quddiem "il-Grupp") biex jivvaluta l-miżuri ta' taxxa li jaqgħu taħt il-kamp ta' applikazzjoni tal-Kodiċi u jissorvelja l-għoti ta' informazzjoni dwar dawn il-miżuri; JISSOTTOLINJA li l-konklużjonijiet tal-Kunsill Ewropew ta' Mejju 2013 innotaw li "hu importanti li tissokta l-ħidma fl-UE fuq l-eliminazzjoni ta' miżuri dannużi ta' tassazzjoni. Għal dak il-għan, għandha titwettaq ħidma fuq it-tisħiħ tal-Kodiċi ta' Kondotta dwar it-tassazzjoni fuq in-negozju abbażi tal-mandat eżistenti tagħha"; IFAKKAR fl-utilità u l-effiċjenza tal-ħidma mwettqa taħt il-Kodiċi ta' Kondotta s'issa biex jiġu vvalutati l-miżuri fiskali individwali tal-Istati Membri; JIKKONFERMA li l-ħidma dwar il-futur tal-Kodiċi ta' Kondotta u t-tisħiħ tiegħu għandhom jiffokaw fuq li jsir użu aħjar tal-mandat eżistenti tal-Kodiċi; dwar l-eżami tal-possibilitajiet u l-modalitajiet biex jiġi estiż il-mandat u jiġu aġġornati l-kriterji u dwar il-ħtieġa possibbli li tiġi aġġustata l-governanza tal-Kodiċi kif xieraq; JAPPROVA l-Pakkett ta' Ħidma l-ġdid tal-Grupp, u JINKORAĠĠIXXI lill-Grupp biex ikompli l-ħidma tiegħu fuq dik il-bażi; JIKKONFERMA l-istedina tiegħu lill-Grupp biex jiżviluppa gwida ġenerali għall-prevenzjoni tal-evitar tat-taxxa, l-erożjoni tal-bażi u t-trasferiment tal-profitt (BEPS); JISTIEDEN lill-Grupp ta' Ħidma ta' Livell Għoli dwar it-Tassazzjoni (HLWP) biex jiddiskuti reviżjoni tal-mandat b'rabta mal-kunċett li l-profitti jiġu soġġetti, kif adatt, għal livell effettiv ta' taxxi fl-UE, minkejja l-kompetenzi tal-Istati Membri fil-qasam tat-tassazzjoni; JAQBEL li l-proċeduri ta' tneħħija u waqfien previsti fil-paragrafi C u D tal-Kodiċi għandhom ikopru noti ta' gwida ġenerali eżistenti u futuri żviluppati mill-Grupp; JISTIEDEN f'dan ir-rigward lill-Grupp biex jiżgura permezz ta' tali gwida ġenerali implimentazzjoni effettiva fil-livell tal-UE tal-konklużjonijiet rilevanti għall-Proġett BEPS tal-OECD meta ma jkunux koperti mil-leġislazzjoni tal-UE, u skont il-Programm ta' Ħidma ġdid tal-Grupp; JAQBEL li l-Grupp tal-Kodiċi għandu jiċċara t-tielet kriterju billi jiżviluppa gwida abbażi tal-konklużjoni dwar il-BEPS tal-OECD dwar Azzjoni 5; JAQBEL li l-Grupp tal-Kodiċi għandu jiċċara r-raba' kriterju billi jiżviluppa gwida fid-dawl tal-Linji Gwida tal-Ipprezzar tat-Trasferimenti tal-OECD, kif emendat mill-konklużjoni tal-BEPS tal-OECD dwar l-Azzjonijiet 8-9-10; JISTIEDEN lill-Grupp biex ikompli jiżviluppa, fejn xieraq, noti ta' gwida dwar l-interpretazzjoni tal-kriterji tal-Kodiċi, inkluż il-kriterju portal, u l-applikazzjoni tagħhom; JIKKONFERMA l-importanza li l-prinċipji tal-Kodiċi ta' Kondotta huma applikati fuq l-aktar bażi ġeografika wiesgħa possibbli, JILQA' f'dan ir-rigward id-Dikjarazzjoni Konġunta reċenti mal-Iżvizzera u d-djalogu kontinwu mal-Liechtenstein u JISTIEDEN lill-Grupp biex jibda djalogi ma' pajjiżi terzi rilevanti, kif ukoll jagħmel monitoraġġ tal-implimentazzjoni ta' ftehimiet preċedenti; JESPRIMI x-xewqa li titjieb il-viżibbiltà tal-ħidma tal-Grupp dwar il-Kodiċi ta' Kondotta u JAQBEL għalhekk li r-riżultati tiegħu, b'mod partikolari r-rapporti ta' kull 6 xhur tiegħu, ikunu magħmula disponibbli b'mod sistematiku għall-pubbliku; JINSISTI madankollu dwar il-kunfidenzjalità tad-deliberazzjonijiet tal-Grupp bil-għan li jipproteġi l-interess pubbliku f'dak li jirrigwarda l-politika ekonomika tal-Istati Membri, iżomm l-effiċjenza tal-proċess ta' valutazzjoni u r-riskji relatati kontra l-ippjanar aggressiv tat-taxxa; JISTIEDEN lill-Grupp ta' Ħidma ta' Livell Għoli dwar it-Tassazzjoni (HLWP) sabiex jikkonkludi dwar il-ħtieġa li tissaħħaħ il-governanza globali, it-trasparenza u l-metodi ta' ħidma u biex jiffinalizza r-riforma tal-Gruppmatul il-Presidenza Netherlandiża. Ara l-paġna tal-laqgħa